Familie- og Socialudvalget i Aalborg Kommune har givet grønt lys til byggefirmaet MT Højgaard A/S til at opføre tre vuggestuer på henholdsvis Ribevej, Hvorup Kirkevej og Skelagergårdene. Den første på Ribevej står klar om godt et år, mens de to næste slår dørene op i henholdsvis februar og maj 2010. Prisen på de tre vuggestuer, der er målrettet de 0-2-årige, er 30,8 millioner kroner. - Vi styrker vores pasningsgaranti med det her nybyggeri. Og der er behov for det i en tid, hvor netop pasningsgarantien er kommet under pres, siger børne- og familiechef i Familie- og Beskæftigelsesforvaltningen Hans Christian Mariegaard. Det første spadestik til vuggestuen på Ribevej tages den 1. november 2008.

Opsummering:
Til november næste år står den første af i alt tre nye vuggestuer klar i Aalborg.